सुखने बारै-मनै दी अतृम कामनाएं दे सुप्त अवस्था च जागने गी सुखना आक्खेआ जंदा ऐ। विश्वास ऐ जे भ्यागलै पैह्र औने आह्ला सुखना भविक्ख च होने आह्ले लाह् जां कुलाह् दा सूचक होंदा ऐ। बुरे प्रभाव आह्ला सुखना बच्छी गी सत्त बार जां घरै दे सारे जियें गी सुनाया जंदा ऐ। अनिश्ट टालने आस्तै केईं बारी अद्धे भित्त भेड़ियै ते उंदे च मूंह् देइयै संत्त बार बोलने परैंत्त झट्ट गै भित्त खोह्ली दित्ते जंदे न। एह् विश्वास कुमाऊ-गढ़वाल च बी प्रचलत ऐ।2 शुभ प्रभाव आह्ले सुखने गी कुसै फलदार बूटे हेठ खड़ोइयै सत्त बार बोल्लेआ जंदा ऐ। लोक मानस दा इ’ब्बी मन्नना ऐ जे अपना पछौंकरा दिक्खने, रातीं सुखना सुनदे मौकै ड्हूरा भरने, भूतें-प्रेतें दियां गल्लां सुनने, शतीरै थल्लै मंजा डाह्ने, मंजं हेठ कूड़ा, ब्हारी जां जूठ होने ते ओह्दे पर बेहियै रुट्टी खाने आदि कारण डरौने सुखने औंदे न। बचाऽ आस्तै सरैंदी पासै कोई संदर जां सेती स’रेआं ते परैंदी भुञां नुक्क पुट्ठी मारी जंदी ऐ।